钦定古今图书集成/历象汇编/岁功典/第114卷
## 钦定古今图书集成/历象汇编/岁功典/第114卷

| 钦定古今图书集成 历象汇编 第一百十四卷 |

| |

钦定古今图书集成历象汇编岁功典

第一百十四卷目录

晨昏昼夜部杂录一

岁功典第一百十四卷

《易经乾象》曰：“天行健，君子以自彊不息。”〈大全〉安定胡氏
曰：“天者，干之形；干者，天之用。天形苍然，其用则一昼
一夜行九十馀万里，人一呼一吸为一息，一息之间
天行已八十馀里。人一昼一夜有万三千六百馀息，
故天行九十馀万里。天之行健可知，故君子法之，以
自彊不息云。”

《晋》：康侯用锡马蕃庶，昼日三接。

《夬》九二，“惕号，莫夜有戎，勿恤。”

《系辞》“通乎昼夜之道而知。”

《书经皋陶谟》：“日宣三德，夙夜浚明，有家。”

兢兢业业，一日二日万几。

太甲先王，“昧爽丕显，坐以待旦。”旁求俊彦，启迪后人。
《说命》朝夕纳诲，以辅台德。

《酒诰》：朝夕曰：“祀兹酒惟天降命，肇我民惟元祀。”
《洛诰》：“予冲子夙夜毖祀。”

《无逸》自朝至于日中昃，不遑暇食，用咸和万民
冏命。其侍御仆从，罔匪正人，以旦夕承弼厥辟。
《诗经召南小星章》：“嘒彼小星，三五在东。肃肃宵征，夙
夜在公。寔命不同。”〈朱注〉三五言其稀，盖“初昏”或将旦时
也。“宵夜”，征行也。众妾进御于君，不敢当夕见星而往，
见星而还。〈大全〉安城刘氏曰：“见星而往还者，或在昏时，
或在旦时也。”

《𨚍风》“匏有苦叶章，雝雝鸣雁，旭日始旦。”
“鄘风蝃𬟽章，朝𬯀于西，崇朝其雨。”〈朱注〉从旦至食时为
“终朝。”

《卫风氓章》：“夙兴夜寐，靡有朝矣。”

《王风君子于役》章“日之夕矣，羊牛下来。”〈朱注〉“《日夕》则羊
先归”而牛次之。

《唐风绸缪章》：“绸缪束薪，三星在天。今夕何夕，见此良
人。”〈朱注〉三星，昏始见于东方，建辰之月也。〈大全〉郑氏曰：“昏
而不见，则嫁之候。今见在天，则三月正是不得其时。”
《葛生章》，“夏之日，冬之夜。”〈朱注〉“夏日冬夜独居”，忧思于是
为切。

《陈风东门章》，昏以为期，明星煌煌。

《豳风七月章》“昼尔于茅，宵尔索绹。亟其乘屋，其始播
百谷。”〈朱注〉“昼往取茅，夜而绞索，亟升其屋而治之。”盖以
来岁将复始，播百谷而不暇于此故也。

《小雅湛露》章：“厌厌夜饮，不醉无归。”〈朱注〉“夜饮”，私燕也。〈大全〉
庐陵欧阳氏曰：“‘燕当以昼，而言夜饮者，《燕礼》有宵则
设烛之礼，故曰夜饮也’。是言虽以礼饮酒，有至夜者，
以申私燕之情，尽殷勤之意。”

《小宛章·明发不寐，有怀二人》〈朱注〉《明发》谓将旦而光明
开发也。

夙兴夜寐，无忝尔所生。

《大东章》终日七襄。〈朱注〉《七襄笺》云：“驾也。”驾谓更其肆也。
盖天有十二次，日月所止舍，所谓肆也。经星一昼一
夜，左旋一周而有馀，则终日之间，自卯至酉，当更七
次也。

东有《启明》，西有《长庚》。〈朱注〉《启明》、“长庚”，皆金星也。以其先
日而出，故谓之《启明》；以其后日而入，故谓之《长庚》。〈大全〉
安城刘氏曰：“金星附日而行，无定在，或一在日先，一
在日后，或俱在日先，或俱在日后。金星行在日先，则
晨见而昏不见；行在日后，则昏见而晨又不见也。
《大雅烝民》章：‘夙夜匪解，以事一人’。”

《周颂·昊天有成命章》：“成王不敢康，夙夜基命宥密。”
《鲁颂》·《有駜章》“夙夜在公，在公明明。”

《礼记·曲礼》：“凡为人子之礼，冬温而夏凊，昏定而晨省。”
烛不见跋。〈陈注〉跋本也。古者未有蜡烛，以火炬照夜，将
尽则藏其所馀之残本，恐客见之以夜久欲辞退也。
“侍坐于君子”，君子欠伸，撰杖屦，视日蚤莫，侍坐者请
出矣。

《檀弓》：“夏后氏大事敛用昏。”

《殷》人大事，“敛用日中。”

《周》人“大事，敛用日出。”

夫昼居于内，问其疾可也；夜居于外，吊之可也。是故
君子非有大故，不宿于外；非致齐也，非疾也，不昼夜
居于内。

朝奠日出，夕奠逮日。〈陈注〉“逮日”，及日之未落也。〈大全〉方氏
曰：“朝奠以象朝时之食，夕奠以象夕时之食，孝子事
死如事生也《曾子问》：“嫁女之家，三夜不息烛，思相离也。取妇之家，
三日不举乐，思嗣亲也。”

《文王世子》“天子视学，大昕鼓征，所以警众也。”〈陈注〉天子
视学之日，初明之时，学中击鼓以征召学士，盖警动
众听，使早至也。

《内则》：“男女未冠笄者，鸡初鸣，咸盥漱、栉纵、拂髦、总角
衿缨，皆佩容臭。昧爽而朝，问何食饮矣。若已食则退；
若未食，则佐长者视具。”

凡内外，鸡初鸣，咸盥漱衣服，敛枕簟，洒扫室堂及庭，
布席，各从其事。孺子蚤寝晏起，唯所欲食，无时。
由命士以上，父子皆异宫。昧爽而朝，慈以旨甘；日出
而退，各从其事。“日入而夕，慈以旨甘。”

男子入内，夜行以烛，无烛则止；女子出门，夜行以烛，
无烛则止。

《钜镬汤》，以小鼎芗脯于其中，使其“汤毋灭鼎，三日三
夜毋绝火，而后调之以醯醢。”〈陈注〉《钜镬汤》，以大镬盛汤
也。脯，解析之，薄如脯也。芗脯香美此脯也。脯在小鼎
内，而小鼎则置在镬汤内，汤不可没鼎，没鼎则水入
坏脯也。毋绝火，微热而已，不炽之也。至食，则又以酰
与醢调和之。

朝夕学《幼仪》。〈大全〉严陵方氏曰：“朝夕学《幼仪》者，至此乃
可以责事长之礼故也。若昧爽而朝之类，则朝之所
当学也。若日入而夕之类，则夕之所当学也。”

《玉藻》：“朝辨色始入，君日出而视之。”

若有疾风、迅雷、甚雨，则必变。“虽夜必兴，衣服，冠而坐，
朝元端，夕深衣。”〈陈注〉谓大夫、士在私朝及家朝夕所服
也。

《少仪》亟见曰“朝夕。”〈陈注〉亟见，数见也。于君子则曰“某愿
朝夕闻命于将命者”，于敌者，则曰“某愿朝夕见于将
命者。”

凡饮酒，为献，“主者执烛抱燋，客作而辞，然后以授人。
执烛不让，不辞，不歌。”〈陈注〉饮酒之礼，宾主有让，及更相
辞谢，又各歌诗以见意。今以暮夜，略此三事。

《学记》：“家有塾。”〈陈注〉“古者二十五家为闾，同在一巷，巷首
有门，门侧有塾，民在家者朝夕受教于塾”也。

《祭法》：“王宫，祭日也。夜明，祭月也。幽宗，祭星也。”〈陈注〉方氏
曰：王有日之象，而宫乃其居也，故祭日之坛曰王宫。
日出于昼，月出于夜，则夜为月之时，而明乃其用也，
故祭月之坎曰夜明，幽以言其隐而小也。扬子曰：视
日月而知众星之蔑，故祭星之所则谓之幽宗焉。
《乡饮酒义》：饮酒之节：“朝不废朝，莫不废夕。”〈陈注〉凡治事
者，朝以听政，而乡饮听政罢方行，是朝不废朝也。夕
以修令，而乡饮礼毕，犹可以治私事，是莫不废夕也。
《仪礼士昏礼》：“凡行事，必用昏昕，受诸祢庙，辞无不腆，
无辱。”〈注〉用昕，使者用昏，婿也。腆，善也。宾不称币，不善，
主人不谢来辱。

《左传》：“水昏正而栽。”〈疏〉《水昏正》者，夜之初昏也。

《九鳸》注：“行鳸唶唶，昼为民驱鸟者也；宵鳸啧啧，夜为
农驱兽者也。”

臧孙曰：“鼠昼伏夜动，不穴于寝庙”，畏人故也。

子产曰：“政如农功，日夜思之，思其始而成其终，朝夕
而行之，行无越思，如农之有畔，其过鲜矣。”

“君子有四时，朝以听政，昼以访问，夕以修令，夜以安
身”，于是乎节宣其气，勿使有所壅闭湫底以露其体。
〈疏〉节，即四时也，当劳逸更递，以宣散其气。朝以听政，
久则疲，疲则易之以访问，访问久则倦，倦则易之以
修令，修令久则怠，怠则易之以安身，安身久则滞，滞
则易之以听政。以后事改前心，亦所以散其气也。
楚丘曰：“日之数十，故有十时，亦当十位。自王已下，其
二为公，其三为卿。日上其中，食日为二，旦日为三。”〈注〉
“日中当王，食时当公。平旦为卿，鸡鸣为士，夜半为皂，
人定为舆，黄昏为隶，日入为僚，晡时为仆，日昳为台，
禺中”“日出，阙”，不在第等。〈疏〉从中而右旋，配天也。“晡时”，
谓日西食时也。“日昳”，谓蹉跌而下也。禺，谓东南隅也。
过隅未中，故为“禺中”也。

《穀梁》：“闰月朝庙。”〈注〉《亲存》，朝朝莫夕。

《国语》：“天子大采，朝日，与三公九卿祖识地德，日中考
政与百官之政事。师尹惟旅牧相宣序民事。少釆，夕
月，与太史司载纠虔天刑。日入监九御，使洁奉禘郊
之粢盛，而后即安。诸侯朝修天子之业命，昼考其国
职，夕省其典刑，夜儆百工，使无慆淫，而后即安。卿大
夫朝考其职，昼讲其庶政，夕序其业，夜庀其家事，而”
后即安。士朝而受业，昼而讲贯，夕而习复，夜而计过，
无憾，而后即安。自“庶人以下，明而动，晦而休，无日以
怠。”

《尔雅释天》：“明星谓之。”明。〈注〉“太白，星也”，晨见东方为
明昏见西方为“太白，
宵田，为獠。”〈注〉“今，夜猎载𬬻”照也。

《释山》“山西曰夕阳。”〈注〉暮乃见日。〈疏〉日即阳也。夕始得
阳，故名夕阳。《诗大雅”·公刘》云：“度其夕阳，豳居允荒。是
也山东曰朝阳。〈注〉旦即见日。〈疏〉谓山顶之东，皆早朝见
日，但是山东之冈脊，总曰朝阳。《诗大雅卷阿》曰：“梧桐
生矣，于彼朝阳”是也。

释木守宫槐，叶昼聂宵炕。〈疏〉聂，合也。炕，张也。言其叶
昼合夜开者，别名“守宫槐。”

《尚书帝命期》：“春鸟星昏中以种稷，夏火星昏中以种
黍菽。”

《春秋孔演图》：凤，火精也。夜鸣曰“善哉”，晨鸣曰“贺世。”
《春秋说题辞》：“鹤知夜半。”〈注〉鹤，水鸟也。夜半水位感其
生气，则益喜而鸣。

《孝经援神契》：“蝙蝠伏匿，故夜食。”

《孝经钩命》：“决正朝夕者视北辰。”

《山海经》：锺山之神名曰烛阴，视为昼，瞑为夜，吹为冬，
呼为夏。

北嚣山有鸟焉，其状如鸟，人面，名“𪄀鹃。”宵飞而昼伏，
食之已暍。

《鬻子》：“日有冥，有旦，有昼，有夜，然后以为数。”〈注〉天有三
百六十度，一日一度，三百六十日一周天，一日之中
昼夜百刻，以定之为数。

《管子阴阳篇》：“日夜之易，阴阳之化也。”〈注〉“昼热夜寒，交
易其气”，此阴阳之化也。

《士农工商篇》：“均地分力，使民知时也。民乃知时日之
早晏，日月之不足，饥寒之至于身也。是故夜寝早起，
父子兄弟不忘其功，为而不倦，民不惮劳苦，故不均
之为恶也。”

《宙合篇》：“日有朝暮，夜有昏晨。”

《弟子职篇》：“夙兴夜寐，衣带必饰。朝益暮习，小心翼翼。
一此不解，是谓学则。”

《相鹤经》，“昼夜十二时鸣中律。”

《禽经》：“哀鸟吟夜。”〈注〉鸟之失雄雌则夜啼。

林鸟朝嘲水鸟夜，
《鴽鹑》“野则义，豢则搏。”〈注〉《月令》：“田鼠化为鴽，关东谓之
鹑，蜀陇谓之鴾。在田得食鸣相呼，夜则群飞，昼则群
伏。驯养久见，食相搏，𩰚也。”
班鸠《辨鶵》。〈注〉班，次序也。凡哺子，朝从上下，暮从下上，
他鸟皆否。

《舒》雁《群栖独警》。〈注〉夜栖川泽中，千百为群。有一雁不
瞑，以警众也。

“宵鳸司夜，行鳸主昼。雄翼掩左，雌羽掩右。”
《家语礼运篇》“以日星为纪”，故业可别。〈注〉“日以纪昼，星
以纪夜”，故事可得而分别也。

《陶朱公书》：“太阳未出将晨之先，看东方黑云如鸡头，
如旗帜，如山峰，如阵鸟，如龙头，如鱼，如蛇，如灵芝，如
牡丹，应当日未申时有雨。或紫黑云贯穿，或在日上
下者，并应当日雨。”

金钱一名子午花，午开子落，吴人呼为“夜落金钱。”
早看东方有云气随太阳上下不远者，此云在日初
出应巳午时，巳午时随太阳，则应未申时，未申时随
太阳，则应酉戌时有雷雨。

拂晓看南方黑云最高，谓之“雷信。”应明日巳午时，至
中天而止，应未申时。

《列子黄帝篇》：海上之人有好沤鸟者，每日之海上从
沤鸟游。沤鸟之至者，百住而不上。其父曰：“吾闻沤鸟
皆从汝游，汝取来，吾玩之。”明旦之海上，沤鸟舞而不
下也。

《周穆王》篇：“神遇为梦，形接为事。故昼想夜梦，神形所
遇。故神凝者想梦自消。信觉不语，信梦不达，物化之
往来者也。”

古莽之国，日月之光所不照，故“昼夜亡辨。”

昏明之分察，故一昼一夜。

《汤问篇》：“江浦之间生么虫，其名曰焦螟。群飞而集于
蚊睫，弗相触也；栖宿去来，蚊弗觉也。离朱子羽方昼
拭眦扬眉而望之，弗见其形。”俞师旷方夜挝耳俛
首而听之，弗闻其声。

孔周有三剑：一曰“含光”，视之不可见，运之不知其有
所触也，混然无际，经物而不觉；二曰“承影”，将旦昧爽
之交，旦夕昏明之际，北面而察之，淡淡焉若有物存，
莫识其状，其所触焉，窃窃焉有声，经物而物不疾也；
三曰“宵练”，方昼见影而不见光，方夜见光而不见形，
其触物也，𬴃然而过，随过随合，觉疾而不血刃焉。
《庄子至乐篇》：“滑介叔曰：‘亡。予何恶。生者假借也。假之
而生。生者尘垢也。死生为昼夜。且吾与子观化而化
及我。我又何恶焉’。”

《天地篇》：“厉之人，夜半生其子，遽取火而视之，汲汲然
惟恐其似己也。”

《山木》篇：“夫丰狐文豹，栖于山林，伏于岩穴，静也；夜行
昼居，戒也；虽饥渴隐约，犹且胥疏于江湖之上而求
食焉，定也。”

《盗跖》篇：“古者禽兽多而人民少，于是民皆巢居以避
之，昼拾橡栗，暮栖木上，故命之曰有巢氏之民。”
《墨子非乐上》篇：“农夫蚤出暮入，耕稼树艺，多聚升粟不敢怠倦也。”

妇人夙兴夜寐，纺绩织纴，多治麻丝葛绪，捆布縿，不
敢怠倦也。

《孙武子军争篇》：“夜战多火鼓，昼战多旌旗，所以变人
之耳目也。”

“朝气锐，昼气惰，暮气归。”善用兵者，避其锐气，击其惰
归，此治气者也。

《吴子应变》篇：“凡战之法，昼以旌旗旛麾为节，夜以金
鼓笳笛为节。”

《吕氏春秋先识览》：“中山之俗，以昼为夜，以夜继日，男
女切倚，固无休息。”

《博志》篇：“孔、墨、甯越，皆布衣之士也。虑于天下，以为无
若先王之术者，故日夜学之。有便于学者，无不为也；
有不便于学者，无肯为也。盖闻孔丘、墨翟，昼日讽诵
习业，夜亲见文王、周公旦而问焉。用志如此其精也，
何事而不达？何为而不成？”

《孔丛子居卫篇》：孟轲问子思曰：“尧舜文武之道可力
而致乎？”子思曰：“彼人也，我，人也。称其言，履其行，夜思
之，昼行之，滋滋焉，汲汲焉，如农之赴时，商之趋利，恶
有不至者乎？”

《史记天官书》北斗七星，所谓璇玑玉衡，以齐七政。杓
携龙角，衡殷南斗，魁枕参首。用昏建者杓，杓自华以
西南；夜半建者衡，衡殷中州河济之间；平旦建者魁，
魁海岱以东北也。

“太白以摄提格之岁，与营室晨出东方，至角而入，与
营室；夕出西方，至角而入，与角；晨出入毕，与角；夕出
入毕与毕；晨出入箕与毕；夕出入箕与箕；晨出入柳
与箕；夕出入柳与柳；晨出入营室与柳；夕出入营室。”
凡出入东西各五，为百岁。二百二十日，复与营室晨
出东方。其大率岁一周天。

《封禅书》“成山”，注，韦昭曰：“成山在东莱不夜。不夜，古县
名也。”索隐曰：案解道彪《齐记》云：“不夜城，古有日夜出
见于东境，故莱子立城，以不夜为名也。”

《龟策传》：“伏灵在兔丝之下，状似飞鸟之形。新雨已，天
清静无风，以夜捎兔丝去之，即以簼烛此地，烛之火
灭，即记其处，以新布四丈环置之，明即掘取之，入四
尺至七尺得矣，过七尺不可得。”〈注〉簼笼也。夜簼火也。
《汉书中山靖王传》：白日晒光，幽隐皆照。明月曜夜，蚊
虻宵见。
《枚乘传》：游曲台，临上路，不如朝夕之池。〈注〉《吴》以“海水
朝夕为池”也。

《易林》：“独宿憎夜”，嫫母畏昼。

《淮南子俶真训》：“锺山之玉，炊以炉炭，三日三夜而色
泽不变，则至德天地之精也。”

《天文训》：“昼者，阳之分；夜者，阴之分。是以阳气胜，则日
修而夜短；阴气胜，则日短而夜修。”

《地形训》：“昼生者类父，夜生者似母。”

“主术训鸱，夜撮蚤蚊，察分秋毫，昼日颠越，不能见丘
山”，形性诡也。〈注〉鸱，鸱鸺也，谓之老菟，夜鸣人屋上也，
夜则目明，合聚人爪以著其巢中，昼则无所见。
《缪称》训“日不知夜，月不知昼”，日月为明而弗能兼也。
《说山》训“鸡知将旦，鹤知夜半。”

《泰族训》天，“设日月，列星辰，调阴阳，张四时。日以暴之，
夜以息之。风以干之，雨露以濡之。”

天致其高，地致其厚，月照其夜，日照其昼，阴阳化，列
星朗，正共道而物自然。

《春秋繁露人副天数》篇：“乍视乍瞑者，副昼夜也。”
《同类相动》篇：“水得夜益长数分。”

《仪礼士昏礼》注：“士娶妻之礼，以昏为期，因而名焉。必
以昏者，阳往而阴来。”

日入三商为昏。〈疏〉日入三商者，商谓商量，是漏刻之
名。故《三光灵曜》亦日入三刻为昏，不尽为明。案马氏
云：日未出、日没后，皆云二刻半，前后共五刻。今云三
商者，据整数而言，其实二刻半也。

《神异经》：“东海之外荒海中有山，焦炎而峙，高深莫测，
盖禀至阳之为质也。海中激浪投其上，噏然而尽，计
其昼夜，噏摄无极，若熬鼎受其洒汁耳。
南荒外有火山，其中生不尽之木，昼夜火然，得暴风
不猛，猛雨不灭。”

北方荒中有石湖，湖有横公鱼，长七八尺，形如鲤而
目赤。昼在水中，夜化为人，刺之不入，煮之不死。乌梅
二枚，煮之则死，食之可止邪病。

“西南大荒有马，其大二丈，髯至膝，尾委地，蹄如丹踠，
可握，日行千里，至日中而汗”血乘者当以絮缠头，以
辟风病。

《十洲记》：“炎洲有火林山，山中有火光兽，大如鼠，毛长
三四寸，或赤或白。山可三百里许，晦夜即见此山林
乃是此兽光照，状如火光相似，取其毛为布，时人号
为火浣布。”

《新序》：“宋玉曰：鲸鱼朝发昆仑之墟，暴鬐于碣石，暮宿

晁气皆趋火。”磁石拒碁，“取鸡用作针，针磨铁𢭏之，以
和磁石，日涂碁头，曝干之，置局上，即相拒不休。”
《说苑》：“福生于微，祸生于忽。日夜恐惧，唯恐不卒。”
《星经》：“贯索九星，在七公前为贼人牢，以五子日夜候
之，一星亡，有喜事；二星亡，有爵事；三星亡，有赦。”
《后汉书律历志》：“天之动也，一昼一夜而运过周。星从
天而西，日违天而东，日之所行与运周。”

《洞冥记》：有远飞鸡，夕则还依人，晓则绝飞四海，朝往
夕还。常衔桂枝之实归于南山，或落地而生，高七八
尺，众仙奇爱之，锉以酿酒，名曰“桂醪。”尝一滴，举体如
金色。

《有司》夜鸡，随鼓节而鸣，从夜至晓，一更为一声，五更
为五声，亦曰“五时鸡。”

桓谭《新论》：“汉长水校尉平陵关子阳以为日之去人，
上方远而四傍近。何以知之？星宿昏时出东方，其间
甚疏，相离丈馀。及夜半在上方，视之甚数，相离一二
尺。以准度望之，逾益明白，故知天上之远于傍也。”
《白虎通礼乐》篇：“王平居中央，制御四方。平旦食，少阳
之始也，昼食，太阳之始也，𫗦食，少阴之始也，暮食，太
阴”之始也。

《巡狩》篇：“二月八月昼夜分。”

《日月篇》：日月所以悬昼夜者何？助天行化，照明下地。
故《易》曰：“悬象著明，莫大乎日月。”

日月所以必有昼夜何？备阴阳也。日照昼，月照夜，日
所以有长短何？阴阳更相用事也。故夏节昼长，冬节
夜长；夏日宿在东井，出寅入戌；冬日宿在牵牛，出辰
入申。

《四时篇》：“日言夜，月言晦，月言朔，日言朝何？朔之言苏
也？明消更生，故言朔日；昼见夜藏，有朝夕，故言朝也。”
《论衡偶会》篇：“人以夜卧昼起，夜月光尽，不可以作，人
力亦倦，欲壹休息。昼日光明，人卧亦觉，力亦复足。非
天以日作之，以夜息之也，作与日相应，息与夜相得
也。”

《说日》篇：“日中时日小，其出入时大”者，日中光明，故小；
其出入时光暗故大。犹昼日察火光小，夜察之火光
大也。既以火为效，又以星为验。昼日星不见者，光耀
灭之也；夜无光耀，星乃见。夫日月，星之类也。平旦日
入，光销，故视大也。

“天日行一周，日行一度二千里。日昼行千里，夜行千
里，麒麟昼日亦行千里。”然则日行舒疾，与麒麟之步
相似类也。

张衡《灵宪》“摄提荧惑，地候见晨，附于日也。太白辰星，
见昏，附于月也。”

《说文》：美阳亭即豳也。民俗以夜市。

昼日之出入与夜为界。

《农家谚》“河射角堪夜作，犁星没水生骨。”

干星照湿土，明日依旧雨。

《独断》“鼓以动众，钟以止众。夜漏尽，鼓鸣则起，昼漏尽，
钟鸣则息”也。

《参同契》：“朔旦屯直事，至暮蒙当受。昼夜各一卦，用之
依次序。既未至晦爽，终则复更始。日辰为期度，动静
有早晚。春夏据内体，从子到辰巳。秋冬当外用，自午
讫戌亥。赏罚应春秋，明昏顺寒暑。”

《中论》：“昼也与之游，夜也与之息。”此盘铭之谓日新。
《晋书·天文志》：“日入则星月出焉。”明知天以日月分主
昼夜，相代而照也。

《博物志》：“西域石流黄，出足弥山，去高昌八百里，有石
流黄数十丈，从广五六十亩。取流黄，昼视孔中上状
如烟而高数尺，夜视皆如灯，光明高尺馀。时气不和，
皆往保此山。”

《帝王世纪》：“帝尧其仁如天，其智如神，其明如昼，其晦
如阴。”

《抱朴子博喻》篇：“昼见天地，未足称明；夜察分毫，乃为
绝伦。”

皇甫谧《年历》：“日者，众阳之宗，以昼明，名曰曜灵。月者，
众阴之宗，以宵曜，名曰夜光。”

《古今注》：“南方有鸟名鹧鸪，向南飞，畏霜露，早兴暮出
稀有。时夜栖，则以树叶覆其背。燕人亦不知有此鸟
也。”

《拾遗记》：“西海之西有浮玉山，山下有巨穴，穴中有水，
其色若火，昼则通昽不明，夜则照耀穴外，虽波涛灌
荡，具光不灭，是谓阴火。”

《皆明》国有通明麻，食者夜行不持烛，是苣蕂也，食之
延寿，后天而老。

《宵明草》，夜视如列烛，昼则无光，自消灭也。

合欢草状如蓍，一株百茎。昼则众条扶疏，夜则合为
一茎，万不遗一，谓之“神草。”

《须弥山》第六层，有五色玉树，荫翳五百里，夜至水上，
其光如烛。

员峤山有草如芸蓬，色如白雪，一枝二丈，夜视有白光，可以为杖。

岱舆山有兽，名“嗽月”，形似豹，饮金泉之液，食银石之
髓。此兽夜喷白气，其光如月，可照数十亩。轩辕之世
获焉。

《元康地记》：“猿与猕猴不共山宿，临旦相呼。”

《宋书符瑞志》：“凤凰者，仁鸟也。雄曰凤，雌曰凰。其鸣雄
曰节节，雌曰足足。晨鸣曰发明，昼鸣曰上朔，夕鸣曰
归昌，昏鸣曰固常，夜鸣曰保长。”

《异苑》：“永阳有山，壁立千仞，岩上有石室，古名为神农
窟。窟前有百药丛茂，莫不毕备。又别有异物藤花，形
似菱菜，朝紫中绿，晡黄暮青夜赤，五色迭耀。”

浔阳昙桩世居长沙，宅有古井，每夜𫐄，闻有如炮竹
声，相承谓之“龙吒。”

殷芸《小说》：燕以日出为旦，日入为夕，蝙蝠以日入为
旦，日出为夕，争之不决，诉于凤凰。半路，一禽谓燕曰：
“不须往，凤凰在。假训狐权摄。”

梁元帝《纂要》：“一日之计在于晨。”

《梁书·诸夷传》：“林邑国有金山，石皆赤色，其中生金，金
夜则出飞，状如萤火。”

《三礼义宗》“圣人因躔次之常，定时度之变，以天道既
远，不可以尺度穷，乃因两曜运行，以一昼一夜为一
度，积三百六十五度四分度之一，而日周天。盖因星
以推之，取星周度之遍。”

《地镜图》欲知宝所在地，以大镜夜照见影，若光镜中
者，物在下也。

银之气，夜正白，流散在地，《拨之随手散》复合。

《玉篇》：“朝，早也。”暮，日入也。

《漏刻经》：“每日天晓日将出时，将小盂浮于大盆水面
上，至日入时，自然水满小盂，沉于水底为度。却取出
小盂，去其水，再浮水面上，至来日天晓，仍旧沉于水
底。昏晓二时，俱以水满为度，定其昼夜。其日停水之
时，切须滤出极净，毋使尘滓隘其水穴，庶几无缓迫
之失。”

《水经注》：三峡七百里中，两岸连山，略无阙处。重岩叠
嶂，隐天蔽日。自非亭午夜分，不见曦月。

《吴录·地里志》曰：“䱜鱼子，朝索食，暮入母腹。”《南越志》曰：
“暮从脐入，旦由口出。腹里两洞，肠贮水以养子。
河东盐池，东西七十里，南北十七里，紫色澄渟，浑而
不流。水出石盐，自然印成，朝取夕复，终无减损。”
释氏《西域记》：“屈茨北二百里有山，夜则火光，昼日但
烟。人取此山石炭，冶此山铁，恒充三十六国用。”
《齐民要术》，养马“饮有三时。何谓三时？一曰朝饮少之，
二曰昼饮则胸压水，三曰暮饮极之。”〈注〉谚曰：“旦起骑
谷，日中骑水。”斯言旦饮须节水也。每饮食，令行骤则
消水，小骤数百步亦佳。十日一放，令其陆梁舒展，令
马硬实也。

《谚》曰：“触露不掏葵，日中不剪韭。”

作粟米炉酒法：“受两石以下瓮子，以石子二三升蔽
瓮底，夜炊粟米饭，即摊之令冷。夜得露气，鸡鸣乃和
之。大率米一石，杀麹米一斗，春酒糟末一斗，粟米饭
五斗，麹杀若多少，计须减饭。和法痛挼，令相杂填，满
瓮为限，以纸盖口，抟押上，勿泥之，恐太伤热。五六日
后，以手内瓮中，看令无热气，便熟矣。酒停亦得二十”
许日。以冷水浇筒饮之。出者歇而不美。
河东颐白酒法：六月、七月作用，笨麹陈者弥佳。划治
细锉，麹一斗，熟水三斗，黍米七斗，麹杀多少，各随门
法。常于瓮中酿。无好瓮者，用先酿酒大瓮，净洗曝干，
侧瓮著地作之。旦起煮甘水，至日午，令汤色白乃止。
量取三斗著盆中，日西淘米四斗，使净即浸。夜月炊
作再馏饭，令四更中熟，下黍饭，席上薄摊，令极冷，于
黍饭初熟时浸麹，向晓昧旦，日未出时下酿，以手搦
破块，仰置勿盖，日西更淘三斗米浸炊，还令四更中
稍熟，摊极冷，日未出前酘之，亦搦破块，明日便熟，押
出之，酒气香美，乃胜桑落时作者。

治瓜笼法，“旦起露未解，以杖举瓜蔓，散灰于根下，后
一两日，复以土培其根，则迥无虫矣。”

蒸干芜菁根法：“作汤净洗芜菁根，漉著一斛瓮子中，
以苇荻塞瓮里以蔽口，著釜上，系甑带。以干牛粪然
火，竟夜蒸之，粗细约熟，谨谨著牙，真类鹿尾。蒸而卖
者，则收米十石也。”

种胡荽挼“生子令中破笼盛，一日再度，以水沃之，令
生芽，然后种之，再宿即生矣。”〈注〉“昼用箔盖，夜则去之。”
昼不盖，热不生。夜不去，虫耧之。

种兰香，治畦下水，一同葵法。及水散子讫，水尽簁熟
粪，仅得盖子便止。尽日薄盖，夜即去之，生即去箔，常
令足水，昼日不用见日，夜须受露气。

《食经》藏木瓜法：“先切去皮，煮令熟，著水中。车轮切百
瓜，用三升，盐、蜜一斗渍之，昼曝夜内汁中，取令干。以
馀汁蜜藏之，亦同浓秔汁也。
曝胶饼：先于庭中竖槌，施三重箔，摘令免狗鼠。于最
下箔上，布置胶饼其上，两重为作阴凉，并捍霜露。旦起至食时，卷去上箔，令胶见日，食后，还复舒箔为荫。
雨则内厂屋之下，则不”须重箔。四五日浥浥时，绳穿
胶饼悬而日曝极干，乃内屋内，悬纸笼之，以防青蝇
壁土之污。

《神麹酒方》：“净扫刷麹令净，有土处刀削去，必使极净，
及斧背椎破，大小如枣栗，斧刀则杀，小用故纸糊席
曝之，夜乃勿收，令受霜露，风阴则收之，恐土污及雨
润故也，若急须者，麹干则得，从容者经二十日许，受
霜露，弥令酒香。”

晒枣：“先治地令净，布椽于箔下，置枣于箔上，以椽聚
而复散之，一日中二十度乃佳。夜仍不聚，得霜露气
干，速成阴雨之时，乃聚而苫之。”

舂稻必须冬时积日，燥曝一夜，置霜露中即舂。若冬
舂不干，即米青赤脉起，不经霜，不燥曝，则米碎矣。
《食经》曰：“作干枣法：将蒋露于庭，以枣著上，厚二寸，复
以新蒋覆之，凡三日三夜，撤覆露之毕，日曝取干，入
屋中，率一石，以酒一升漱著器中，密泥之，经数年不
败也。”

粟米麹作酢法：“大率笨麹末一斗，井花水一石，粟米
饭一石，明旦作酢，今夜炊饭，薄摊使冷。日未出前，汲
井花水斗量著瓮中，量饭著盆中，或栲栳中，然后泻
饭著瓮中。泻时直倾之，勿以手拨饭水。量麹末为著
饭上，慎勿挠搅，亦勿移动。”绵幕瓮口，三七日熟。美酽
少淀，久停弥好。

作白梅法：梅子酸核初成时摘取，夜以盐汁渍之，昼
则日曝。凡十宿十浸十曝，便成。调鼎和齑，所在多任
也。

合手药法：取猪。一具，摘去其脂，合蒿叶于好酒中，
痛挼，使汁甚滑。白桃仁二七枚，去黄皮，研碎，酒解，取
其汁，以绵裹，丁香、藿香、甘松香，橘核十颗，打碎著。
汁中仍浸置勿出。瓷贮之。夜煮细糠汤。净洗面。拭干。
以药涂之。令手软滑。冬不皴。

葵生三叶，然后浇之。浇用晨夕，日中，便止。

面患皴者，“夜烧梨令熟，以糠洗面讫，以煖梨汁涂之，
令不皴。”

《颜氏家训》：或问一夜何故五更更何所训？答曰：“汉魏
以来，谓为甲夜、乙夜、丙夜、丁夜、戊夜，又云一鼓、二鼓、
三豉、四鼓、五鼓，亦云一更、二更、三更、四更、五更，皆以
五为节。《西都赋》亦云：‘卫以严更之署’。所以尔者，假令
正月建寅，斗柄夕则指寅，晓则指午矣。自寅至午，凡
历五辰。冬夏之月，虽复长短参差，然辰间辽阔，盈不”
至六，缩不至四，进退常在五者之间。更，历也，经也，故
曰“五更”尔。

《隋书天文志》：“旧说浑天者，以日月星辰，不问春夏秋
冬，昼夜晨昏，上下去地中皆同，无远近。”

日者，纯阳之精也。光明外曜，以眩人目，故人视日如
小。及其初出，地有游气，以厌日光，不眩人目，即日赤
而大也。无游气则色白，大不甚矣。地气不及天，故一
日之中，晨夕日色赤，而中时日色白。地气上升，蒙蒙
四合，与天连者，虽中时亦赤矣。

“或天气下降，地气上升，厚则日紫，薄则日赤，若于夜
则月白”，皆将雨也。或天气未降，地气上升，厚则日黄，
薄则日白，若于夜则月赤，将旱且风，亦为日月晕之
候，雨少而多阴。或天气已降，地气又升，上下未交，则
日青，若于夜则月绿色，将寒候也。或天地气虽交而
未密，则日黑，若于夜则月青，将雨不雨，变为雺雾晕，
“背虹蜺。”

候气常以平旦下晡，日出没时，处气以见，知大占期
内有大风雨，久阴则灾不成。故风以散之，阴以谏之，
云以幡之，雨以猒之。

《地理志》：豫章之俗颇同。吴中一年蚕四五熟，勤于纺
绩，亦有夜浣纱而旦成布者，俗呼为“鸡鸣布。”

《倭国》传有如意宝珠，其色青，大如鸡卵。夜则有光，云
鱼眼睛也。

《书经尧典》日中星鸟疏：“古制刻漏，昼夜百刻。昼长六
十刻，夜短四十刻，昼短四十刻，夜长六十刻，昼中五
十刻，夜亦五十刻。”

《诗疏》：“物积而后始极，既极而后方衰。从旦积暖，故日
中之后乃极热；从昏积凉，故半夜之后始极寒。”
《唐书刘蕡传》：“终任贤之效，无宵旰之忧。”

《本草拾遗》“合昏其叶，至暮即合，故名。”

《气盘》有短翅，飞不远，好，夜中行人触即气出。

《诗疏广要》：“今林栖多朝鸣，水宿多夜叫。”

“鼍鸣夜，独鸣晓。独，猿类也。似猿而大，食猿。”
柳宗元《四门助教壁记》：“《易传太初篇》曰：‘天子旦入东
学，昼入南学，夕入西学，暮入北学。中央曰太学，天子
之所自学也。蔡邕引之，以定明堂之位焉’。”

《嘉话录》：绚曰：“五夜者，甲、乙、丙、丁、戊更相送之，今惟言
乙夜与子夜，何也？”公曰：“未详。”

《六帖》雾昏昧，十步外不见，是谓“昼昏。”

《酉阳杂俎》：世重黄杨以无火，或曰“以水试之，沉则无火。”取此木必以阴晦，夜无一星则伐之，为枕不裂。
夜光芝一株九实，实坠地如七寸镜，夜视如牛目。茅
君种于句曲山。

虎夜视，一目放光，一目看物。猎人候而射之，光坠入
地成白石。

《雍益坚》云：“主夜神咒，持之有功德。夜行及寐，可已恐
怖恶梦。咒曰‘婆珊婆演底’。”

“良。常山有萤火芝，其实似草，大如豆，紫花，夜视有光。
食一枚，中心一孔，明食至七心，七窍洞彻，可以夜书。”
《北户录》：“睡莲叶如荇而大，汎于水面上，其花布叶数
重，凡五种色，当夏昼开，夜缩入水底，昼复出也。”
《因话录》：“都堂省门东道有古槐，垂阴至广，相传夜深
闻丝竹之音，省中即有入相者，俗谓之‘音声树’。”
《云溪友议》：“郑圃有列子墓庙，里中有胡钉铰者，每诣
庙祭祷，求聪慧。一夕梦人剖其腹，纳一卷书，既觉，遂
有诗思。如喜县尉见访云：‘儿童不惯见车马，争入芦
花深处藏’。粗有可观。皆类此。”

《岭表录异》：岭中诸山多枫树，树老多有瘤瘿。忽一夜
遇暴风骤雨，其树赘则暗长三数尺，南人谓之枫人。
越巫云：“取之雕刻神鬼，异致灵验。”

《周易集解》：“阖户谓之坤。”虞翻曰：阖，闭翕也。谓从巽之
坤，坤柔象夜，故以闭户也。

辟户谓之干。虞翻曰：辟，开也。谓从震之干，乾刚象昼，
故“以开户也。”

分阴分阳，迭用柔刚。虞翻曰：分阴为柔，以象夜；分阳
为刚，以象昼。昼夜更用，故“迭用柔刚。”

虞翻曰：离日在上，故“昼日。”三阴在下，故“三接”矣。
翟元曰：鼫鼠昼伏夜行，贪猥无已。

《海药本草》：“按《异物志》言”：𧑒𧍪生南海诸山，雄雌常处
不相舍，青金色。人采得，以法末之，用涂钱，以货易于
人，昼用夜归。《淮南毕万术》云：“青蚨还钱。”

《女孝经》：“古者妇人妊子，寝不侧，坐不边，立不跛，夜则
诵经书，朝则讲礼乐。其生子也，形容端正，才德过人。
其胎教如此。”

《化书》：“枭夜鸣而昼昏，鸡昼鸣而夜昏”，其异同也如是。
或谓枭为异，则谓鸡为同；或谓鸡为异，则谓枭为同。
孰枭鸡之异昼夜乎？昼夜之异枭鸡乎？孰昼夜之同
枭鸡乎？枭鸡之同昼夜乎？夫耳中磬，我自闻；目中花，
我自见。我之昼夜，彼之昼夜，则是昼不得谓之明，夜
不得谓之昏。能齐昏明者，其为大人乎！

《芝田录》：“门钥必以鱼，取其不瞑目守夜之义。”

《清异录》：夜中有急，苦于作灯之缓。批杉条染硫磺，置
之待用，一与火遇，得焰穗然，呼引光奴。今有货者，易
名“火寸。”

“香附子，砂盆中熟擦去毛，作细末，水搅浸澄一日夜，
去水膏㬠稠，捏饼焙干复浸，如此五七遍，入药宛然
有沉水香味，单服尤清。